
**\_\_\_\_\_\_\_\_\_\_\_\_\_\_\_\_\_\_\_**  \_\_\_\_\_\_\_\_\_\_\_\_\_\_\_\_\_\_\_\_\_



**Z A P I S N I K**

**4. sjednice Općinskog vijeća Općine Luka,**

**održane dana 19. rujna 2017. godine u Društvenom domu u Luki, Trg svetog Roka 4**

**Prisutni članovi Općinskog vijeća:**

1. Željko Kostanjčar, 5. Nikolina Halambek,

2. Marija Berislavić, 6. Krešimir Tuđman,

3. Ivana Horvat, 7. Mladen Božić,

4. Tomislav Ferenčak, 8. Ivica Herendić.

**Odsutni članovi Općinskog vijeća:**

1.Franjo Požarić

2.Dubravko Mudrinić

3. Monika Jurina

**Ostali prisutni:**

1. općinski načelnik – Darko Kralj,dr.vet.med.,

2. zamjenica načelnika – Valentina Postružin,

3. Ružica Posavec – referentica za računovodstvo i financije.

**Zapisničarka:** Marija Kanceljak

Sjednica počinje u 19,30 sati.

Predsjednik Općinskog vijeća Željko Kostanjčar pozdravlja prisutne i otvara četvrtu sjednicu Općinskog vijeća, utvrđuje da sjednici prisustvuje 8 (osam) vijećnika od ukupno 11 (jedanaest) članova Općinskog vijeća te da postoji kvorum.

Nadalje, čita i predlaže dnevni red kako slijedi i isti daje na glasanje:

1. *Aktualni sat,*
2. *Verifikacija zapisnika 2. sjednice Općinskog vijeća,*
3. *Verifikacija zapisnika 3.-telefonske sjednice Općinskog vijeća,*
4. *Izvješće o izvršenju Proračuna Općine Luka za razdoblje 01 01. 2017. do 30. 06. 2017. godine,*
5. *Polugodišnje izvješće o radu načelnika za razdoblje siječanj – lipanj 2017. godine,*
6. *Donošenje Odluke o izboru osobe kojoj će se povjeriti obavljanje komunalnih poslova održavanja javne rasvjete na temelju ugovora,*
7. *Donošenje Zaključka o vrsti, broju i visini stipendija za šk./ak. godinu 2017./2018.,*
8. *Razno.*

Rezultati glasovanja: 8 (osam) glasova ZA.

Dnevni red je jednoglasno prihvaćen.

***AD/0 Aktualni sat***

Načelnik napominje da je, neposredno prije sjednice i tokom samog početka sjednice obišao teren zajedno s vatrogascima DVD-a Luka, a prema uputi Državne uprave za zaštitu i spašavanje.

Na početku načelnik izražava zadovoljstvo obilježavanjem Dana domovinske zahvalnosti posjetom „Tigrova“ koji su bili oduševljeni atmosferom i prijemom i ujedno zahvaljuje vijećnicima i udrugama na sudjelovanju i pomoći oko organizacije.

Što se tiče II. izmjena i dopuna Prostornog plana uređenja Općine Luka, načelnik napominje da je prošlo dosta vremena, međutim, da je bilo puno zahtjeva te se stoga morala održati i ponovljena javna rasprava, zatim da je usvojen velik broj zahtjeva građana i da slijedi donošenje plana.

Za projekt Newlight načelnik kaže da je došao do krajnje faze, da su djelatnici REGE-e održali prezentaciju u prostorijama općine i da je za Općinu Luka najzanimljiviji model energetske učinkovitosti prema kojem bi se promijenile sve lampe. Vijećnik Mladen Božić dodaje da će se sve smanjiti ukoliko se ide na model energetske učinkovitosti. Načelnik dodaje da je većina jedinica lokalne samouprave prihvatila model energetske učinkovitosti te da će Općina Luka u svakom slučaju morati odabrati vlastiti odgovarajući model i o tome donijeti odluku.

Načelnik obavještava vijećnike o početku otkupa zemljišta za izgradnju parkirališta kraj groblja u Krajskoj Vesi, a da je dalje problem rješavanje prijenosa vlasništva na Općinu Luka preko odvjetnika. Načelnik još ističe i problem s rješavanjem vlasništva cesta, zatim izvještava vijećnike o sastanku s ministrom državne imovine – gospodinom Marićem.

Načelnik kaže da se od komunalnih poslova šodralo dosta cesta, da su riješene grabe na kritičnim mjestima, zatim da je općina pomogla dječjem vrtiću u Luki pri uređenju dječjeg igrališta kupnjom pijeska.

Vezano na izgradnju tunela u potezu između školske sportske dvorane i osnovne škole načelnik kaže da je u županiji potaknuo rješavanje istog i molio da se krene te da su županijskim proračunom osigurana određena sredstva, ali da bi si tu ravnateljica Osnovne škole Luka treba tu dati puno više truda.

Vijećnik Krešimir Tuđman pita je li izabran školski odbor. Načelnik odgovara da bi još dio članova trebao biti izabran ovaj tjedan.

Vijećnik Tomislav Ferenčak pita za mogućnost korištenja dvorane za potrebe udruga s područja Općine Luka. Načelnik odgovara da je bio na sastanku kod ravnateljice jer je u ugovoru o sufinanciranju izgradnje dvorane navedeno da općina može koristiti dvoranu kad treba i da to uređuje županija, međutim nitko se ne očituje tome.

Vijećnik Krešimir Tuđman pita je li se pitanje uređenja centra mjesta Luka pomaknulo od animacije o istom. Načelnik odgovara da je gospodin Žarko Kajfeš napravio snimanja, ali da je došlo do problema jer su dvije čestice, na kojima se nalazi zgrada društvenog doma, objedinjene u jednu, što nije provedeno u zemljišnim knjigama.

Vijećnik Krešimir Tuđman pita za most. Načelnik odgovara da su problem imovinsko-pravni odnosi.

Vijećnik Mladen Božić pita za drvo koje se je porušilo na groblju u Krajskoj Vesi. Načelnik odgovara da je pozvao tri osobe koje se bave takvim poslovima, a da su članovi grobnog odbora i vatrogasci dio koji su mogli, počistili odmah.

Vijećnik Ivica Herendić pita za most u ulici Herendići. Načelnik odgovara da su nekad Hrvatske vode čistile ovakve potoke i gospodarile istim.

Vijećnik Mladen Božić moli za saniranje vode koja se zadržava na dijelu ceste u Krajskoj ulici, o čemu je Damir Šipek poslao e-mail. Načelnik odgovara da je već o istom obaviješten. Vijećnik Mladen Božić traži iscrtavanje zebre od autobusne stanice u Luki (kraj fontane) do crkve. Načelnik odgovara da je to tražio od Županijskih cesta, ali je prvenstveno potrebno napraviti projekt.

***AD/1 Verifikacija zapisnika 2. sjednice Općinskog vijeća***

Vijećnik Mladen Božić napominje da se, vezano na točku donošenja Odluke o utvrđivanju obveze plaćanja komunalne naknade trgovačkom društvu Lagermax d.o.o., u tekstu zapisnika te eventualno i u odluci „porez na promet nekretnina“ zamijeni riječima „porez na nekretnine“, jer se radi o različitim vrstama poreza, te predlaže donošenje nove odluke u kojoj će se definirati daljnje plaćanje komunalne naknade, s obzirom na odgodu uvođenja poreza na nekretnine.

Vijećnik Mladen Božić također traži da se u zapisniku 2. sjednice, pod točkom razno umjesto „moli za informaciju o pješačkom prijelazu“ piše da „moli da se obilježi pješački prijelaz“.

Ostalih primjedbi na zapisnik nema i predsjednik Općinskog vijeća, uz predložene izmjene isti daje na glasovanje.

Rezultati glasovanja: 8 (osam) glasova ZA.

***Odluka:*** *Konstatira se, da je, uz predložene izmjene, jednoglasno verificiran zapisnik 2. sjednice Općinskog vijeća.*

***AD/2 Verifikacija zapisnika 3.-telefonske sjednice Općinskog vijeća***

Primjedbi na zapisnik nema i predsjednik Općinskog vijeća isti daje na glasovanje.

Rezultati glasovanja: 8 (osam) glasova ZA.

***Odluka:*** *Konstatira se, da je jednoglasno verificiran zapisnik 3.-telefonske sjednice Općinskog vijeća.*

***AD/3 Izvješće o izvršenju Proračuna Općine Luka za razdoblje 01 01. 2017. do 30. 06. 2017. godine***

Ružica Posavec objašnjava da je u izvješću vidljiva svaka transakcija, da je planirano 9.300.000,00 kuna, da je ostvarenje prihoda 18,93%, a da rashodi iznose 2.094.263,00 kuna ili 22% što je realno za razdoblje izvješća, kao i da je polugodišnje izvršenje Proračuna u okvirima prošlogodišnjega.

Vijećnik Krešimir Tuđman pita zašto nije ostvareno niti 20% Proračuna. Ružica Posavec odgovara da se u razdoblju izvješća nisu dogodile investicije, a da je dio koji je napravljen, kao što je sanacija površina oko mrtvačnice u Žejincima, plaćen u razdoblju nakon 30. 06. 2017. g., dok su radovi trajali u razdoblju prije 30. 06. 2017. g.

Vijećnik Mladen Božić pita kakva je situacija s Polukružnom ulicom. Načelnik odgovara da radovi nisu mogli započeti iz tehničkih razloga, zbog ishođenja suglasnosti od HŽ-a na dijelu ceste gdje je most u vlasništvu HŽ-a, da će biti potrebno otkupiti dio ulaza u dvorište veterinarske ambulante radi proširenja ceste i da će Lagermax Zagreb sufinancirati dio troškova.

Rezultati glasovanja: 8 (osam) glasova ZA.

***Odluka:*** *Konstatira se, da je, sukladno rezultatima glasovanja, jednoglasno usvojeno Izvješće o izvršenju Proračuna Općine Luka za razdoblje 01. 01 .2017. god. do 30. 06. 2017. godine.*

***AD/4 Polugodišnje izvješće o radu načelnika za razdoblje siječanj – lipanj 2017. godine***

Vezano na izvješće vijećnik Mladen Božić kaže da bi u izvješću bilo potrebno napisati oko koje mrtvačnice su sanirane javne površine i pita za novu udrugu koja je osnovana. Načelnik odgovara da se radi o udruzi KUD „Sveti Rok“ , koja je osnovana u sklopu dječjeg vrtića jer jedna od odgajateljica ima završen program za voditelja.

Vijećnik Krešimir Tuđman upućuje kritiku i kaže da bi u budućim izvješćima želio vidjeti povlačenje značajnijih sredstava iz fondova Europske unije, realizacije projekata poput izgradnje mosta i pristupne ceste u gospodarskoj zoni, uređenja centra mjesta Luka.

Rezultati glasovanja: 6 (šest) glasova ZA 2 (dva) glasa SUZDRŽANA.

***Odluka:*** *Konstatira se, da je, sukladno rezultatima glasovanja, prihvaća Polugodišnje izvješće o radu načelnika za razdoblje siječanj-lipanj 2017. godine.*

***AD/5 Donošenje Odluke o izboru osobe kojoj će se povjeriti obavljanje komunalnih poslova održavanja javne rasvjete na temelju ugovora***

Na prijedlog odluke nema primjedaba i isti se daje na glasovanje.

Rezultati glasovanja: 8 (osam) glasova ZA.

***Odluka:*** *Konstatira se, da je jednoglasno usvojena Odluka o izboru osobe kojoj će se povjeriti obavljanje komunalnih poslova održavanja javne rasvjete na temelju ugovora.*

***AD/6 Donošenje Zaključka o vrsti, broju i visini stipendija za šk./ak. godinu 2017./2018.***

Predsjednik Općinskog vijeća kaže da je Povjerenstvo za stipendije u istom sastavu kao i prošle godine, a da su u prijedlogu ovoga Zaključka predložene jednake vrste, broj i visina stipendija, također kao i prošle godine.

Drugih prijedloga i primjedbi nema, pa se ovakav prijedlog daje na glasovanje.

Rezultati glasovanja: 8 (osam) glasova ZA.

***Odluka:*** *Konstatira se, da je jednoglasno, usvojen Zaključak o vrsti, broju i visini stipendija za šk./ak. god. 2017./2018.*

***AD/7 Razno***

Predsjednik Općinskog vijeća iznosi prijedlog vijećnika Mladena Božića, da se članovima radnih tijela Općinskog vijeća isplaćuju naknade za rad u istima, kako bi ih se motiviralo na što učinkovitiji rad. Vijećnik Mladen Božić predlaže da se isplate izvrše po napravljenom zapisniku radnog tijela. Načelnik odgovara da će takav prijedlog razmotriti. Vijećnik Mladen Božić također kaže da misli da predsjednik Općinskog vijeća zaslužuje naknadu u iznosu jednakom naknadi zamjenika načelnika jer također ima određenu odgovornost, potpisuje akte vijeća i sl. Načelnik odgovara da je već predložio ovakav prijedlog predsjedniku Općinskog vijeća. Predsjednik Općinskog vijeća kaže da nijedan predsjednik Općinskog vijeća do sada nije primao naknadu veću od ostalih vijećnika, pa ne želi ni on.

Vijećnik Mladen Božić podsjeća načelnika na e-mail poslan ispred udruge FFVAL, a vezano na doznaku sredstava za rad udruge i ujedno poziva sve vijećnike na „Mini FIFES“, koji će se održati 06. 10. 2017. g. u Društvenom domu. Načelnik odgovara da će sredstva biti doznačena prilikom isplate i ostalim udrugama i poziva sve zainteresirane da sudjeluju ili posjete „Sajam gospodarstva“ u Zaprešiću.

Predsjednik Općinskog vijeća zatvara sjednicu.

Sjednica završava u 21,00 sati.

Zapisničarka OPĆINSKO VIJEĆE

Predsjednik

Marija Kanceljak

Željko Kostanjčar